《和雪湖题史都宪墨竹长句》
明代·谢迁

虎头猛气摧强敌，八阵雄图归画笔。醉墨淋漓恣挥洒，俗尘未许轻相逼。

雪湖自号太瘦生，高谊直薄秋云横。吟肩双耸碧峰立，长歌时出摩空声。

两公诗画非苟作，延平宝剑成对跃。风恬波静朝雨晴，匣中隐隐犹雷鸣。

庖丁游刃有馀地，目无全牛轻一世。鸣球戛击互铿锵，恍疑韶濩陈庙堂。

嗟余饱饭惟捧腹，百事忙然痴睡足。世间巧拙未须论，袖手旁观真碌碌。

岁寒三友梅竹松，冰霜节操由来同。孤山徂徕邈何许，萧萧淇澳生秋风。

眼前物色自分晓，世情却爱春杨柳。安得妙手添松梅，著与修篁共坚守。

魏侯宝此长如新，琅玕珠玉争嶙峋。高堂相对亦自励，要使清风动海垠。

作者简介：（1449—1531）明浙江馀姚人，字于乔，号木斋。成化十一年进士第一，授修撰。累迁左庶子。弘治初，与日讲，帝屡称善。八年入内阁参预机务，累官太子太保、兵部尚书兼东阁大学士，与刘健、李东阳同辅政。秉节直亮，见事尤敏，时人有“李公谋，刘公断，谢公尤侃侃”之称。武宗嗣位，请诛刘瑾不纳，致仕。旋被诬夺职，瑾诛，复职。致仕。世宗即位，即遣使慰问。嘉靖六年，再起入阁，仅数月，以老辞归。卒谥文正。有《归田稿》。